Dimanche 24 octobre
É nyí jlǒ gbɛtɔ́ tɔn wɛ na zɔ́n . . . ǎ; é ka nyí gǎndidó gbɛtɔ́ tɔn lɛ wu wɛ ǎ. Loɔ, Mawu . . . wɛ.—Hlɔ. 9:16.
Jehovah wɛ nɔ ɖɔ hwenu e é na sɔ́ gbigbɔ dó ɖè mɛ lɛ dó é. (Hlɔ. 8:28-30) Jehovah jɛ mɛ e gbigbɔ mímɛ́ ɖè lɛ é cyan jí hwenu e Jezu fɔ́n sín kú gudo é. É cí ɖɔ ɖò xwè kanweko nukɔntɔn ɔ mɛ ɔ, Klisanwun nǔgbo lɛ bǐ wɛ gbigbɔ ɖè ɖɔhun. Xwè kanweko mɔ̌kpan gudo ɔ, gegě mɛ ɖěɖee ɖɔ ɖɔ emi nyí Klisanwun lɛ é tɔn nɔ xwedó Klisu nǔgbo nǔgbo ǎ. É ɖò mɔ̌ có, ɖò xwè enɛ lɛ vlamɛ ɔ, Jehovah sɔ́ gbigbɔ dó ɖè mɛ kpɛ e nyí Klisanwun nǔgbo lɛ é. Ye cí jinukún ɖagbe e xó Jezu ɖɔ ɖɔ é na sù ɖò gbehan nyanya lɛ tɛntin é ɖɔhun. (Mat. 13:24-30) Ðò azǎn gudogudo tɔn lɛ mɛ ɔ, Jehovah kpò ɖò mɛ e na nɔ mɛ 144 000 lɛ mɛ é cyan wɛ. Enɛ wu ɔ, enyi é wá gbeta ɔ kɔn bo na cyan mɛɖé lɛ hwenu kpɛɖé jɛ nukɔn nú vivɔnu ɔ ɔ, é ɖò wɛn ɖɔ mǐ kún ɖó na xò nǔ kpɔ́n dó nǔnywɛ tɔn wu ó. (Hlɔ. 9:11) Mǐ ɖó na cɔ́ mǐɖée bo na wà nǔ azɔ̌watɔ́ ɖěɖee wu Jezu ɖɔ xó dó ɖò lǒ tɔn lɛ ɖokpo mɛ é ɖɔhun ǎ. Ye hlún nǔɖɔ dó lee gǎn yetɔn wà nǔ xá mɛ ɖěɖee ganmɛ ko sɛyi cobɔ ye bɛ́ azɔ̌ lɛ é gbɔn é wu.—Mat. 20:8-15. w20.01 30-31 akpá. 14
Lundi 25 octobre
Mɛsɛntɔ́ ce lɛ na nɔ ɖò xó sú wɛ kpo awǎjijɛ kpo.—Eza. 65:14.
Jehovah ba ɖɔ xwédo emitɔn ni ɖó awǎjijɛ. Nú mǐ na bo ɖò xwi ɖí xá wuvɛ̌ lɛ wɛ ɔ, mǐ ka ɖó hwɛjijɔ e wu mǐ sixu j’awǎ dìn é gegě. Ði kpɔ́ndéwú ɔ, mǐ ɖó jiɖe ɖɔ Tɔ́ mǐtɔn jixwé tɔn ɔ yí wǎn nú mǐ tawun. Mǐ ɖó nukúnnúmɔjɛnǔmɛ e sɔgbe é dó Xó Mawu tɔn Biblu wu. (Jel. 15:16) Mǐ ɖò xwédo bǔnɔ ɖé mɛ bɔ gbɛtɔ́ e ɖ’emɛ lɛ é yí wǎn nú Jehovah, nǔgbododó walɔ ɖagbe tɔn tɔn lɛ bo lɛ́ yí wǎn nú yeɖée. (Ðɛh. 106:4, 5) Mǐ sixu kpò ɖò awǎjijɛ ɖó wɛ ɖó mǐ ɖó nukúnɖiɖó ɖejid’ewu ɖé ɖɔ sɔgudo na nyɔ́ hugǎn. Mǐ tuùn ɖɔ zaanɖé dìn ɔ, Jehovah na ɖè nǔ nyanya lɛ bǐ síìn, bɔ ɖò Axɔ́suɖuto tɔn glɔ́ ɔ, ayikúngban ɔ na huzu Palaɖisi. Mǐ lɛ́ ɖó nukúnɖiɖó jiwǔ ɔ ɖɔ è na fɔ́n mɛkúkú lɛ, bɔ ye na nɔ kpɔ́ xá mɛvívɛ́ yetɔn lɛ. (Jaan 5:28, 29) Awǎjijɛ ɖaxó wɛ é na nyí. Taji hú bǐ ɔ, mǐ lɛ́ kúdeji ɖɔ zaanɖé dìn ɔ, mɛ e ɖò jixwé kpo ayikúngban jí kpo lɛ é bǐ na wlí yɛ̌yi nú Tɔ́ mǐtɔn wanyiyinɔ ɔ, kpa susu n’i, bo lɛ́ sɛn ɛ lee é jɛxa gbɔn é. w20.02 13 akpá. 15-16
Mardi 26 octobre
Hwiɖokponɔ géé wɛ un hu hwɛ dó.—Ðɛh. 51:6.
Enyi a hu hwɛ syɛnsyɛn ɖé hǔn, ma tɛ́n kpɔ́n bá sɔ́ hwlá ó. Loɔ, ɖɔ hwɛ towe lɛ bǐ nú Jehovah ɖò ɖɛ mɛ. Enɛ ɔ, a na jɛ hwiɖée mɛ mɔ jí kpɛɖé kpɛɖé, bɔ ayixa towe sɔ́ na nɔ dóhwɛ we sɔmɔ̌ ǎ. Amɔ̌, enyi kancica hwi kpo Jehovah kpo tɔn na lɛ́ jɛ tɛn tɔn mɛ ɔ, a ɖó na wà nǔ zɛ ɖɛxixo wu. A ɖó na yí gbè nú nǔgbɛnúmɛ. Hwenu e Jehovah sɛ́ gbeyiɖɔ Natáan dó ɖɔ é ni ɖɔ hwɛ e Axɔ́su Davidi kpo Bɛtisabe kpo hu é n’i é ɔ, Davidi ba hwɛjijɔ nú éɖée alǒ sɔ́ nukún kpɛví dó kpɔ́n hwɛ e é hu é ǎ. É yawǔ yí gbè ɖɔ emi hu hwɛ, é ka nyí dó Bɛtisabe sín asú kɛɖɛ ǎ, taji ɔ, dó Jehovah. Davidi yí gbè nú nǔ e Jehovah gbɛ́ n’i é bɔ Jehovah sɔ́ hwɛ kɛ ɛ. (2 Sam. 12:10-14) Enyi mǐ hu hwɛ syɛnsyɛn ɖé ɔ, mǐ ɖó na ɖɔ nú mɛ e Jehovah sɔ́ bɔ ye na kpé nukún mǐ wu lɛ é. (Ja. 5:14, 15) Mǐ ɖó na nyi alɔ nú hwɛjijɔ biba nú mǐɖée. Nú mǐ yawǔ yí gbè bo wà nǔ sɔgbe xá nǔ ɖebǔ e è gbɛ́ nú mǐ é ɔ, mǐ na lɛ́ yawǔ ɖó fífá ayi mɛ tɔn kpo awǎjijɛ kpo. w20.02 24-25 akpá. 17-18